**GIMP** (akronyymi sanoista **GNU Image Manipulation Program**) on avoimeen lähdekoodiin perustuva monipuolinen kuvankäsittelyohjelma, joka on tarkoitettu rasterikuvien muokkaamiseen. Ohjelma toimii useissa käyttöjärjestelmissä, kuten Unixeissa, Linuxissa, Windowsissa ja macOS:ssä.

Historia
--------

Kalifornian yliopiston opiskelijat Spencer Kimball ja Peter Mattis aloittivat projektin 1995 Berkeleyssä. Kuukausien työn tuloksena he julkaisivat ensimmäisen jo täysin toimivan version 0.54 tammikuussa 1996. Ohjelman nimi GIMP tuli alun perin sanoista *General Image Manipulation Program*, yleiskuvankäsittelyohjelma, mutta myöhemmin sen nimeksi muutettiin *GNU Image Manipulation Program*. Valmistuttuaan 1997 Kimball ja Mattis lähtivät projektista, ja projektin johtoon nousi vähäksi aikaa Federico Mena Quintero. Uutta vapaaehtoista kehittäjäyhteisöä auttoi syntymään 1997 perustettu IRC-kanava #gimp. GIMPiä varten kehitetty käyttöliittymäkirjasto GTK levisi odottamatta laajemmallekin, kun GNOME-projekti otti sen käyttöönsä. GNOME-työpöytää voidaan näin pitää epäsuorasti GIMPin sivutuotteena.

Yleiskatsaus
------------

Ohjelmaa voi käyttää digitaaligrafiikan ja valokuvien käsittelyyn. Tavallisimmat käyttötavat ovat grafiikan ja logojen luominen, kuvakoon muuttaminen, värien vaihtaminen, kuvien yhdistäminen tasojen avulla, kuvanparannus sekä kuvaformaattien väliset muunnokset. GIMPin avulla voidaan luoda myös yksinkertaisia animoituja kuvia.

GIMP on todennäköisesti ensimmäinen loppukäyttäjille suunnattu suurikokoinen sovellus, joka luotiin vapaan lähdekoodin periaatteella. Aikaisemmat avoimella lähdekoodilla julkaistut ohjelmat olivat ohjelmoijille tarkoitettuja (kuten GCC ja Linux-ydin). GIMP osoitti, että avoimella lähdekoodilla voi luoda ohjelmia, joita tavalliset ihmiset voivat käyttää luovasti. Tämä tasoitti myöhemmin tietä KDE:n, GNOMEn, Mozillan ja OpenOfficen kaltaisille sovelluksille.

Ominaisuudet
------------

GIMP 2.2.8 X11:n alaisuudessa macOS:llä.
### Siveltimet, värit ja maalaustyökalut

* Siveltimiä on valmiiksi 48, ja niitä voi luoda itse lisää.
* Siveltimiä voi käyttää terävinä, pehmeinä tai pyyhkimistilassa, niiden läpinäkyvyyttä voi muuttaa ja niiden avulla voi luoda erilaisia tehosteita.
* Palettityökalut toimivat sekä RGB-, HSV-, väripyörä-, CMYK- että sekoitustiloissa. Lisäksi on värien poimintaan tarkoitettuja työkaluja ja tuki HTML:n värikoodeille.

### Valintatyökalut

* Alueita voi valita muun muassa suorakaiteen, ympyrän tai polun avulla, samankaltaisten värien perusteella sekä vapaavalintaisesti.

### Tasot ja läpinäkyvyys

* Tasot tukevat kokonaista tai osittaista läpinäkyvyyttä, ja niitä voidaan piilottaa.
* Läpinäkyvyys voi olla kokonaista tai osoittaista.
* Animaatioita (esimerkiksi GIFejä) voi tehdä asettamalla animoitavat ruudut omiksi tasoikseen.

### Tehosteet, skriptit ja suodattimet

* Vakiotehosteita ja suodattimia on noin 150.

### Skriptikielet

GIMPin toimintoja voi automatisoida makro-ohjelmien avulla. GIMP ymmärtää Scheme-ohjelmointikieltä, ja vaihtoehtoisesti voidaan käyttää Perliä, Pythonia, TCL:ää tai Rubyä.

Kehitys
-------

GIMP suunniteltiin markkinajohtaja Adobe Photoshopin vapaaksi korvaajaksi.

GIMPin käyttöliittymäkirjastona toimii GTK+. Se kehitettiin suljetun Motif-kirjaston korvaajaksi, josta GIMP oli alun perin riippuvainen. GIMP ja GTK+ suunniteltiin Unixilla ajettavaa X Window Systemiä varten, mutta molemmista on sittemmin käännetty Windows-, OS/2- ja SkyOS-versiot.

Versiohistoria
--------------

Ensimmäinen GIMP-versio (0.54) ilmestyi vuoden 1996 helmikuussa. Sen jälkeen ilmestyi useita versioita, joista tärkein, GIMP 1.0, julkaistiin 5. kesäkuuta 1998.

Versio 2.10.32 ohjelmasta ilmestyi kesäkuussa 2022.

Lähteet
-------

1. ↑  (en) GIMP 2.10.36 Released, 7. marraskuuta 2023 (viitattu 8. marraskuuta 2023). Tieto on haettu Wikidatasta.
2. ↑  (en) GIMP 2.99.18 Released: The Last Development Preview Before 3.0!, 21. helmikuuta 2024 (viitattu 22. helmikuuta 2024). Tieto on haettu Wikidatasta.
3. ↑  Introduction to GIMP  24.10.2008. GIMP. Viitattu 3.2.2015. (englanniksi)
4. ↑  Frequently Asked Questions  24.10.2008. GIMP. Viitattu 3.2.2015. (englanniksi)
5. ↑  Burgess, Seth: A Brief History of GIMP  24.10.2008. GIMP. Viitattu 3.2.2015. (englanniksi)
6. ↑  GIMP 2.10.32 Released, 14.6.2022, GIMP, viitattu 8.8.2022 (englanniksi)

Aiheesta muualla
----------------

Lisätietoja aiheesta**GIMP**Wikipedian sisarhankkeissa

* Oppikirjoja Wikikirjastossa
* Kuvia Commonsissa

* Kotisivu (englanniksi)
* GIMP-Suomi GIMP-yhteisö
* Opi GIMP (Arkistoitu – Internet Archive) opas perusteista
* GIMP Developer Wiki (kehittäjäwiki)  Arkistoitu 30.4.2009.  (englanniksi)
* Bunks, Carey: Grokking the GIMP (kirja)  Arkistoitu 15.5.2017.  (englanniksi)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Norja
* Ranska
* BnF data
* Saksa
* Israel
* Yhdysvallat
* Tšekki

 |
|  |
| Muut | 
* IdRef

 |

 |